钦定古今图书集成/明伦汇编/家范典/第025卷
## 钦定古今图书集成/明伦汇编/家范典/第025卷

| 钦定古今图书集成 明伦汇编 第二十五卷 |

| |

第二十五卷目录

父子部纪事八

家范典第二十五卷

《宋史太祖本纪》：太祖，宣祖仲子也。广顺三年，从征淮
南，宣祖率兵夜半至城下，传呼开门，太祖曰：“父子固
亲启闭，王事也。”诘旦乃得入。

《神宗本纪》：“神宗，英宗长子。嘉祐八年，侍英宗入居庆
宁宫。五月，受经于东宫。帝隆准龙颜，动止皆有常度。
而天性好学，请问至日晏忘食。英宗尝遣内侍止之，
帝正衣冠拱手，虽大暑，未尝用扇。”

《李宸妃传》：妃入宫，真宗以为司寝。既有娠，从帝临砌
台，玉钗坠，妃恶之。帝心卜，“钗完当为男子。”左右取以
进，钗果不毁，帝甚喜，已而生仁宗。

《庞天祐传》：“天祐，江陵人。以经籍教授里中。父疾，天祐
割股肉食之，疾愈，又复病目丧明，天祐号泣祈天䑛
之父。年八十馀，大中祥符四年卒。天祐负土封坟，结
庐其侧，昼夜号不绝声。知府陈尧咨亲往致奠，上其
事，诏旌表门闾。天祐家无儋石储，居委巷中，尧咨为
徙里门之右，筑阙表之。”

《刘斌传》：“斌，定州人。父加友，端拱中为从弟志元所杀。
斌兄弟皆幼，随母改适人。母尝戒之曰：‘尔等长，必复
父仇’。景德中，斌兄弟挟刀伺志元于道，刺之不殊，即
诣吏自陈，用具狱上请。诏志元黥面配隶汝州，释斌
等罪。”

《臧丙传》：丙字梦寿，旧名愚，字仲回。既孤，常梦其父召
丙，偶立于庭，向空指曰：“老人星见矣。”丙仰视之，黄明
润大，因望而拜。既寤，私喜曰：“吉祥也。”以寿星出丙入
丁，乃改名焉。至是无验。丙于礼不当更名，古人戒数
占梦无妄喜也。

《李璧传》：“璧字季章，父焘，典国史。璧少英悟，日诵万馀
言，属词精博，父子与弟”皆以文学知名，蜀人比之
“三苏”云。〈按字典无《字〉
孟珙传》：“珙字璞玉，嘉定十年，金人犯襄阳，驻团山，父
宗政时为赵方将，以兵御之。珙料其必窥樊城，献策
宗政，由罗家渡济河，宗政然之。越翼日，诸军临渡布
阵，金人果至，半渡伏发，歼其半。宗政被檄援枣阳，临
阵尝父子相失，珙望敌骑中有素袍白马者曰：‘吾父
也’。”急麾骑军突阵，遂脱宗政。

《陈抟传》：“‘许琼，开封鄢陵人。开宝五年，子永罢卢氏县
尉，诣匦上言，臣年七十五，父琼年九十九，长兄年八
十一，次兄年七十九，欲乞近地一官，以就营养’。上览
奏，召永讯之，即命迎其父赴阙。琼得对于讲武殿，上
顾问久之，悉能奏对，而词气不衰，言唐末以来事，历
历可听。上悦，其父子俱享遐寿，赐袭衣、犀带、银鞍勒
马，帛三十匹，茶三十斤，授永《郾城令》。”

《台亨传》：“亨，夏县人，工画。元丰中，朝廷修景灵宫，调天
下画工诣京师，选试其优者待诏翰林，畀以官禄，亨
名第一，以父老固辞归养，闾里贤之。”

《汉恭宪王元佐传》：“元佐字惟吉，少聪警，貌类太宗，帝
钟爱之。年十三，从猎近郊，兔走乘舆前，太宗使元佐
射，一发而中。契丹使在侧，惊异之，封楚王。初，秦王廷
美迁涪陵，元佐独申救之。廷美死，元佐遂发狂，至以
小过操挺刃伤侍人。雍熙二年，疾少间，帝喜，为赦天
下。重阳日内宴，元佐疾新愈，不与诸王宴。归暮过元”
佐，元佐恚曰：“若等侍上宴，我独不与，是弃我也！”遂发
忿被酒，夜纵火焚宫。诏遣御史捕元佐，诣中书劾问，
废为庶人，均州安置。宰相宋琪率百官三上表，请留
元佐京师，行至黄山，召还，废居南宫。使者守护谘议
赵齐、王遹、翊善戴元顿首请罪，帝赦之曰：“是子朕教
之犹不悛，汝等安能导辅耶？”

允言子宗说，恭宪王长孙，嗣封祈国公。皇祐中，坐帷
薄不修除名。又坐坑杀女仆，锁闭宫室外宅。其子仲
旻，官右武卫大将军、道州刺史。后因朝，叩头殿下，泣
诉云：“父老且病，愿纳身官以赎。”神宗亦愍之，而未俞
其请。出就马，气塞不能言，及家而卒。赠同州观察使、
冯翊侯。宗说幽死。

《石守信传》：“守信子保吉，卒，年五十七。初，守信镇陈，五
十七年卒。及保吉继是镇，寿亦止是，谈者异之。”
《高怀德传》：“怀德字藏用，真定常山人，周天平节度齐
王行周之子。怀德忠厚倜傥，有武勇行。周历延、潞二
镇，及留守洛都，节制宋、亳，皆署以牙职。晋开运初，辽
人侵边，以行周为北面前军都部署。怀德始冠，白行
周愿”从北征，行周壮之，许其行。至戚城，遇辽军，被围数重，援兵不至，危甚。怀德左右射，纵横驰突，众皆披
靡，挟父而出。以功领罗州刺史，赐珍裘、宝带、名马以
宠异之。

《曹彬传》：“彬字国华，咸平二年，被疾，上趣驾临问，问以
后事。对曰：‘臣无事可言，臣二子材器可取，臣若内举，
皆堪为将。上问其优劣，对曰：璨不如玮。璨字韬光，性
沉毅，起贵胄，以孝谨称，能自奋励，以世其家。习知韬
略，善抚士卒，兼著威爱。虽轻财不逮其父，而敬仁和
厚，亦有父风。玮字宝臣，沉勇有谋，李继迁叛诸将数’”
出无功，太宗问彬谁可将者？彬曰：“臣少子玮可任。”即
召见，知渭州，时年十九。玮为将不如其父宽，然自为
一家。琮字宝章，兄珝，娶秦王女兴平郡主。琮幼时，从
主入禁中，太宗置膝上，拊其背曰：“曹氏有功我家，此
亦佳儿也。”

《张昭传》：“昭祖楚平，寿张令。楚平生直，即昭父也。初，楚
平赴调长安，值巢寇乱，不知所终，直幼避地河朔，既
冠，以父失所在，时盗贼蜂起，道路榛梗，乃自秦抵蜀，
徒行丐食，求父所在，积十年不能得，乃发哀行服，躬
耕海滨。”

《王溥传》：溥父祚，溥在相位，祚以宿州防御使家居，每
公卿至，必首谒。祚置酒上寿，溥朝服趋侍左右，坐客
不安席，辄引避。祚曰：“此豚犬尔，勿烦诸君起。”溥讽祚
求致政，祚意朝廷未之许也。既得请，祚大骂溥曰：“我
筋力未衰，汝欲自固名位而幽囚我。”举大梃将击之，
亲戚劝谕乃止。

《赵安仁传》：安仁字乐道，河南洛阳人。父孚，历殿中侍
御史。雍熙中，廷策贡士，而安仁预为考会，赐金紫。因
顾安仁，问孚年几，安仁曰：“‘臣父年六十二’。上曰：‘孚，名
士也’。”亟召对，亦赐金紫。

安仁子良规。良规子君锡，字无愧，性至孝。母亡事父，
良规不违左右，夜则寝于傍，凡“衾裯薄厚、衣服寒温、
药石精粗、饮食旨否，栉发剪爪、整冠结带，如《内则》”，所
载者无不亲之。及登进士第，以亲故不愿仕。良规每
出，必扶掖上下，至杂立仆御中。尝从谒文彦博，彦博
异其容止，问而知之，语诸子令视以为法。

《富绍庭传》：“绍庭字德先，性靖重，能守家法。父弼薨，两
女与婿及甥皆同居，绍庭待之与父时不殊。一家之
事，毫发不敢变，族里称焉。”

《萧国公承干传》：承干子克敦，嗜经术。以宗正荐，召试
中选，赐钱三十万。元丰间，集父承干遗文以进。神宗
嘉之，诏：承干父子以艺文儒学名于宗藩，宜有褒劝。
于是追封承干为东平王，而赐克敦敕书奖谕。
《陈恕传》：恕性吝，怒子淳私用钱。及寝疾，上言：淳不率
教导，多与非类游，常习武艺，愿出为外州军校。真宗
曰：“戎校管镇兵，非丞郎家子弟所莅也。”以为滁州司
马。恕卒，召复旧官，后竟以贿败。

《王雱传》：安石执政，所用多少年，雱亦欲预选，乃与父
谋曰：“执政子虽不可预事，而经筵可处。”安石欲上知
而自用，乃以雱所作策及注《道德经》镂板鬻于市，遂
传达于上。邓绾、曾布又力荐之，召见，除太子中允、崇
政殿说书。神宗数留与语，受诏注《诗》《书》义。擢天章阁
待制兼侍讲。书成，迁龙图阁直学士，以病辞不拜。安
石更张政事，雱实导之。常称商鞅为豪杰之士，言不
诛异议者，法不行。安石与程颢语，雱囚首跣足，携妇
人冠以出，问父所言何事，曰：“以新法数为人所阻，故
与程君议。”雱大言曰：“枭韩琦、富弼之头于市，则法行
矣。”安石遽曰：“儿误矣！”

《唐庚传》：“庚长兄瞻，字望之，后名伯虎，字长儒，治《易》《春
秋》皆有家法。元祐三年，其父游泸南，伯虎兄弟居母
丧于丹山，伯虎夜半蹴庚曰：‘吾梦收父书，发之，得‘亟
来’二字。吾父得无他乎？吾心动矣。汝奉母奠，朝夕吾
趋泸南’。庚未及应，伯虎奋曰：‘吾决矣’！”起裹粮，黎明走
洪川，僦舟，遇江涨，声摇数十里，客舟皆舣岸不敢动，
伯虎彷徨堤上，有渔者持小艇系港中，啖以厚利，不
许。伯虎超入艇中，叱仆夫解维，渔者不得已从之。二
日半至泸南，父果病甚，见伯虎大惊，问其故，具告之。
父叹曰：“天告汝也！”是日疾少间，伯虎具舟侍父以归。
居数日，疾复作，遂卒。

《沈起传》：“起字兴宗，明州郑人，进士高第，调滁州判官，
与监真州转般仓，闻父病，委官归侍，以丧免。有司劾
其擅去终丧，荐书应格，当迁用。帝谓辅臣曰：‘观过知
仁，今由父疾而致罪，何以厚风教而劝天下之为人
子者？乃特迁之，知海门县’。”

《刘瑾传》：“瑾字元忠，吉州人，沆之子也。第进士，为馆阁
校勘。沆亡，得褒赠。知制诰张环草词，语涉讥贬，瑾泣
涕不能食，阖门衰绖，邀宰相自言。朝廷为改书，命黜
环为州。瑾亦坐衰服入公门罢职，没丧不就官，丐守
坟墓。王素为请，以伸孝子之志，诏复职。”

《刘子翚传》：“子翚字彦冲，赠太师韐之仲。子韐死靖康
之难，子翚痛愤，几无以为生，庐墓三年间，走其父墓
下，瞻望徘徊，涕泗呜咽，或累日而返《包恢传》：“恢字宏父，侍其父疾，涤濯扫除之役，不命僮
仆。”

《谢枋得传》：“枋得伯父徽明，以特奏恩为当阳尉，摄县
事，于天基节上寿。大元兵奄至，徽明出兵战死。二子
生进，抱父尸亦死。”

《孙奭传》：“奭字宗古，性方重，事亲笃孝。父亡，舐其面以
代沬。”

《赵葵传》：“葵字南仲，京湖制置使方之子。初生时，梦南
岳神降其家，方在襄阳，命葵专督饮食共养之事。与
兄范俱有志事功，方器之，聘郑清之、全子才为之师，
又遣从南康李燔为有用之学。每闻警报，与诸将偕
出，遇敌则深入死战，诸将惟恐失制置子尽死救之，
屡以此获捷。一日，方赏将士恩不偿劳，军为变。葵时”
十二三，觉之，亟呼曰：“此朝廷赐也，本司别有赏赉，军
心赖一言而定。”人服其机警。嘉定十年，金将高琪、乌
古论、庆寿犯襄阳，围枣阳。时边烽久息，金兵猝至，人
情震惧。方帅范、葵往战，败走之。十四年，金人犯蕲州，
葵与范攻唐、邓，方命之曰：“不克敌，毋相见也。”葵力战，
连破之。

《窦仪传》：仪学问优博，风度峻整，弟俨、侃、偁、僖，皆相继
登科。冯道与禹钧有旧，尝赠诗有“灵椿一株老，丹桂
五枝芳”之句，缙绅多讽诵之，当时号为“窦氏五龙。”
《折德扆传》：德扆世居云中，为大族。父从阮，自晋汉以
来，独据府州，控扼西北，中国赖之。仕周，至静难军节
度使。其镇府州时，署德扆为马步军都校。广顺间，周
世宗建府州为永安军，以德扆为节度使，时从阮镇、
邠宁父子俱领节镇，时人荣之。

《吕馀庆传》：“馀庆父琦，晋兵部侍郎。馀庆以荫补千牛
备身，历开封府参军，迁户曹掾。晋少弟重睿领忠武
军节度，以馀庆为推官。仕汉，历周，迁濮州录事参军。
太祖领同州节制，闻馀庆有材，奏为从事。世宗问曰：
‘得非尝为濮州纠曹者乎’？即以为定国军掌书记。世
宗尝镇澶渊，濮为属郡，故知其为人也。太宗历滑、许”、
宋三镇，馀庆并为宾佐。及即位，自宋、亳观察判官召
拜给事中，充端明殿学士。清泰中，琦亦居是职，官秩
皆同，时人荣之。

《廖刚传》：刚以徽猷阁直学士提举亳州明道宫，明年
致仕，以绍兴十三年卒。子四人，迟、过遂遽仕，皆秉麾
节，邦人号为“万石廖氏。”

《雷德骧传》：“德骧，太平兴国七年复旧官，又命为两浙
转运使，其子殿中丞有终，亦为淮南转运使，父子同
日受诏，搢绅荣之。有终为大理寺丞，会德骧任陕西
转运，奏为解州通判，特许德骧不巡察是州。有终入
奏盐池利害，改赞善大夫，令还权知军事，省通判。太
平兴国六年，迁殿中丞，知密州，徙淮南转运副使，赐”
绯鱼，改太常博士。时德骧主簿两浙，往往省于境上，
时人荣之。

《高斯得传》：“斯得字不妄，利州路提点刑狱、知沔州稼
之子也。端平二年九月，稼死事于沔。时大元兵屯沔，
斯得日夜西向号泣。会其僮至自沔，知稼战没处，与
斯得潜行至其地，遂得稼遗体，奉以归。见者感泣，服
除而哀伤不已。”

《孙瑜传》：瑜为两浙转运使，入辞，仁宗访其家世，谓曰：
“卿孙奭子邪？奭，大儒也，久以道辅朕。”因面赐金紫。
《徐中行传》：中行，台州临海人。父死，跣足庐墓，躬耕养
母子三人。庭筠其季也，乡人崇敬之，以其父子俱隐
遁，称之曰二徐先生。淳熙间，常平使者朱熹行部，拜
墓下，题诗有“道学传千古，东瓯说二徐”之句，且大书
以表之曰：“有宋高士二徐先生之墓。”庭筠之兄庭槐、
庭兰，皆有父风。孙日升苦学有守，于是徐氏诗书不
绝六世矣。

《王诏传》：诏字景献，历工、户、兵三部侍郎，转开封尹。时
子璹使京西，摄尹洛，父子两京相望，人以为荣。
《晁回传》：迥字明远，累迁尚书工部侍郎，使契丹，还，奏
《北庭记》，加史馆修撰，知通进银台司，献《玉清昭应宫
颂》。其子宗操继上《景灵宫庆成歌》，帝曰：“迥父子同献
歌颂，搢绅间美事也。”

《任布传》：“布为枢密副使，纯约自守，及秉政，无所建明。
子逊尝上书诋大臣及布皆为不才，御史鱼周询因
奏疏曰：‘布不才，其子能知之’。乃以尚书工部侍郎罢
知河阳。议者以周询引逊语逐其父为不知体。改蔡
州，授太子少保致仕。”

《吴育传》：“育字春卿，建安人也。父待问，其在二府，待问
以列卿奉朝请，育不自安，请罢去。不听。及出师永兴
时，待问尚亡恙，肩舆迎侍，时人荣之。”

《苏洵传》：“洵字明允，眉州眉山人。年二十七，始发愤为
学。岁馀举进士，又举茂才异等，皆不中，悉焚常所为
文，闭户益读书，遂通六经百家之说，下笔顷刻数千
言。至和、嘉祐间，与其二子轼、辙皆至京师，翰林学士
欧阳修上其所著书二十二篇。既出，士大夫争传之，
一时学者竞效苏氏为文章《葛宫传》：“宫弟密，进士推”官，年五十致仕。密子书思踵
登第，调建德主簿。时密已老，欲迎以之官，密难之。书
思曰：“曾子不肯一日去亲侧，岂以五斗移素志哉？”遂
投劾归养十年馀，近臣表其志行，以为泗州教授，弗
就。密不得已，许以他日偕行，始乞监新市镇。居父丧，
哀毁骨立，盛暑不释苴麻，终禫不忍去冢舍。仕至朝
奉郎，亦告老。父子归休，皆不待年。

《司马光传》：光子康，字公休，事父母至孝。光居洛，士之
从学者，退与康语，未尝不有得涂之人。见其容止，虽
不识，皆知其为司马氏子也。光薨，治丧皆用礼经家
法，不为世俗事。拜右正言，以亲嫌未就职。康自居父
丧，居庐蔬食，寝于地，遂得腹疾，至是不能朝谒，赐优
告，使召医李积于兖。积老矣，乡民闻之，往告曰：“百姓
受司马公恩深，今其子病，愿速往也。”来者日夜不绝，
积遂行至，则不可为矣。市井之人，无不哀之。

《吕公著传》：公著字晦叔，幼嗜学，至忘寝食。父夷简器
异之，曰：“他日必为公辅。”

《刘摰传》：“‘摰字莘老。儿时，父居正课以书，朝夕不少间。
或谓：君止一子，独不可少宽邪’？居正曰：‘正以一子，不
可纵也’。”

《姚兕传》：“兕字武之，父宝战死定川，兕补右班殿直。兕
幼失父，事母孝，凡图画器用，皆刻仇雠，未报字。”
《唐恪传》：“恪字钦叟，四岁而孤，闻人言其父，辄悲泣。”
《李邦彦传》：“邦彦字士美，怀州人。父浦，银工也。邦彦喜
从进士游，两河举人入京者，必道怀访邦彦，有所营
置。浦亦罢工与为之，且复资给其行，由是邦彦声誉
奕奕。”

《周起传》：“起字万卿，生而丰下，父意异之，曰：‘此儿必起
吾门’。”因名起。幼聪慧如成人意。知卫州，坐事削官。起
才十三，诣京师讼父冤，父乃得复故官。

起尝奏事殿中，适仁宗始生，帝曰：“卿知朕喜乎？宜贺
我有子矣。”即入禁中，怀金钱出，探以赐起。

《范廷召传》。“廷召，枣强人。父铎为里中恶少年所害。廷
召年十八，手刃父仇，剖取其心，以祭父墓。”

《寇准传》：“准自青州召还，入见帝曰：‘朕诸子孰可以付
神器者’？准曰：‘陛下为天下择君，谋及妇人中宫不可
也；谋及近臣不可也。唯陛下择所以副天下望者’。帝
俛首久之，屏左右曰：‘襄王可乎’？寇曰：‘知子莫如父，圣
虑既以为可，愿即决定’。帝遂以襄王为开封尹，改封
寿王。于是立为皇太子。庙见还，京师之人，拥道喜跃”
曰：“少年天子也。”帝闻之不怿，召准谓曰：“人心遽属太
子，欲置我何地？”准再拜贺曰：“此社稷之福也。”帝入语
后嫔，宫中皆前贺，复出，延准饮极醉而罢。

《苏轼传》：轼与弟辙，师父洵为文。洵读《易》，作《易传》未究，
命轼述其志，轼成《易传》。

轼子过，字叔党。轼谪贬迁徙，独过侍之。凡生理，昼夜
寒暑所须者，一身百为，不知其难。初至海上，为文曰
《志隐》，轼览之曰：“吾可以安于岛夷矣。”因命作《孔子弟
子别传》，时称为“小坡”，盖以轼为大坡也。其叔辙每称
过孝以训宗族，且言“吾兄远居海上，惟成就此儿能
文也。”

《郑仅传》：“仅知宁州，诸军多杀老弱，持首要赏。仅下令，
非彊壮而能生致者，赏半之。有内附羌追寇，得老人，
不忍杀，擒之，乃其父也。相持哭，一军感动。”

《郎简传》：简字叔廉，迁刑部。一日，谓其子絜曰：“吾退处
十五年，未尝小不怿。今意倦，岂不逝欤。”就寝而绝。在
广州无廉称，盖为絜所累。

《张洞传》：“洞字仲通。父惟简，太常卿。洞为人长大，眉目
如画，自幼开悟，卓荦不群。惟简异之，抱以访里之卜
者曰：‘郎君生甚奇，必在策名，后当以文学政事显’。”
《贾黯传》：“黯知襄州，迎父之官，而父有故人在部中，遣
直厅卒致问，黯辄笞卒，父恚，一夕归乡里。他日疾且
亟，黯内怀不自安，请徙郡及解官就养，不报，乃弃官
去。”而御史吴中复等劾黯“辄委州印，挠朝廷法。”绌知
郢州，未及任，父死。

《张去华传》：“去华字信臣，举进士甲科。子师德，字尚贤，
去华十子，最器师德。尝欲任一官，辞不就，去华曰：‘此
儿必继吾志’。”举进士亦为第一，时人荣之。

《李迪传》：“迪子东之，自工部尚书拜太子太保致仕。东
之子孝基，累官光禄卿，与父东之同谢事，才年五十，
士大夫美之，以比二疏。”

《吕夷简传》：“夷简子公绰，通敏有才。父知政时，多涉干
请，喜名好进者趋之。尝泄漏除拜以市恩，时人比之
窦申。”

公弼字宝臣。夷简之亡也，仁宗思之，问知公弼识于
殿柱。入权开封府。尝奏事退，帝目送之，谓宰相曰：“公
弼甚似其父。”

《范仲淹传》：“仲淹子纯祐，性英悟自得，尚节行，方十岁，
能读诸书，为文章籍籍有称。父仲淹守苏州，首建郡
学，聘胡瑗为师。瑗立学规良密，生徒数百，多不率教，
仲淹患之。纯祐尚未冠，辄自入学，齿诸生之末，尽行其规，诸生随之，遂不敢犯。自是苏学为诸郡倡。纯祐
事父母孝，未尝违左右。”

《光宗李皇后传》：后字凤娘，皇甫坦言于高宗，遂聘为
皇太子妃。性妒悍，尝诉太子左右于高、孝二宫，高宗
不怿，谓吴后曰：“是妇将种，吾为皇甫坦所误。”孝宗亦
屡训后，宜以皇太后为法，不然，行当废汝。及太子即
位，册为皇后。光宗欲诛宦者，近习皆惧，遂谋离间三
宫。会帝得心疾，孝宗购得良药，欲因帝至宫授之。宦
者遂诉于后曰：“太上合药一大丸，俟宫车过即投药，
万一有不虞，其奈宗社何？”后觇药，实有心，衔之。顷之
内宴，后请立嘉王为太子，孝宗不许。后曰：“妾《六礼》所
聘。嘉王，妾亲生也，何为不可？”孝宗大怒。后退，持嘉王
泣诉于帝，谓寿皇有废立意。帝惑之，遂不朝太上。帝
久不朝太上，中外疑骇。绍熙四年九月重明节，宰执、
侍从、台谏连章请帝过宫，给事中谢深甫言：“父子至
亲，天理昭然。太上之爱陛下，亦犹陛下之爱嘉王。太
上春秋高，千秋万载后，陛下何以见天下？”帝感悟，趣
命驾朝重华宫。是日，百官班列，俟帝出，至御屏后，挽
留。帝入，曰：“天寒，官家且饮酒。”百僚侍卫相顾莫敢言。
中书舍人陈傅良引帝裾请毋入，因至屏后。后叱曰：
“此何地，尔秀才欲斫头耶？”傅良下殿恸哭，后复使人
问曰：“此何理也？”傅良曰：“子谏父不听，则号泣而随之。”
后益怒，遂传旨罢还宫。后孝宗崩，帝不能亲执丧。
《王化基传》：“化基，字永图，在中书不以荫补诸子官。然
善教训，故其子举正、举直、举善、举元皆有所立。举正，
字伯仲”，幼嗜学，厚重寡言。化基以为“类己器”，爱异诸
子。

化基子举元。举元子诏，字景献。历工、兵、户三部侍郎，
转开封尹。时子璹使京西，摄尹洛，父子两京相望，人
以为荣。

《赵昌言传》：昌言父叡，太宗尹开封日，选为雍丘、太康
二县令。昌言少有大志，太平兴国三年为贡部首荐。
廷试日，太宗见其辞气俊辨，又睹其父名，谓左右曰：
“是常为东畿宰，朕之生辰，必献诗百韵为寿。”善训其
子，亦为可嘉也。擢置甲科。

《魏羽传》：淳化中，许王暴薨，或有以宫府旧事上闻者，
太宗怒，追捕僚吏，将穷究之。羽乘间上言曰：汉戾太
子窃弄父兵，当时言者以其罪当笞耳。今许王之过
未甚。于是。太宗嘉纳之。由是被劾者皆获轻典。
《杨业传》：业子延昭，幼沉默寡言，为儿时多戏为军阵。
业尝曰：此儿类我，每征行必以从。

《刘福传》：福既贵，诸子尝劝起大第，福怒曰：“我受禄厚，
足以僦舍以庇。汝曹既无尺寸功以报朝廷，岂可营
度居室，为自安计乎？”卒不许。既死，上闻其言，赐其子
白金五千两，使市第宅。

《韩令坤传》：令坤父伦，世宗以令坤贵，擢陈州行军司
马。及令坤领陈州，徙伦许州，罢职复居宛丘。多以不
法干郡政，私酤求市利，掊敛民财，公私患之。项城民
武郁诣阙诉其事，命殿中侍御史率汀按之。伦诈报
汀云：“被诏赴阙，汀奏之，世宗怒，追劾具状，法当弃市。
令坤泣请于世宗，遂免死流海岛。”

《杨廷璋传》：“廷璋有姊寡居，周祖册为淑妃，擢廷璋为
右飞龙使。廷璋固辞不拜，愿推恩其父洪裕。即令召
洪裕赴阙，以老病辞，就拜金紫光禄大夫。”

《赵普传》：“普字则平，卒年七十一。卒之先一岁，普生日，
上遣其子承宗赍器币鞍马就赐之。承宗复命，未几
卒。次岁，普已罢中书令。故事无生辰之赐，特遣普侄
婿左正言直昭文馆张秉赐之礼物。普闻之，因追悼
承宗。秉未至而普病笃。”

《刘温叟传》：温叟字永龄，父岳，后唐太常卿。温叟七岁
能属文，善楷隶。岳时退居洛中，语家人曰：“吾儿风骨
秀异，所未知者寿耳。今世难未息，得与老夫皆为温
洛之叟足矣。”故名之温叟。以荫补国子四门助教。少
帝即位，拜刑部郎中，赐金紫，改都官郎中，充翰林学
士。初，岳仕后唐，尝居内署，至是温叟复居斯任，时人
荣之。

《颜衎传》：“衎字祖德，迁河阳三城节度副使，知州事。居
半岁，得家问。父在青州有风痹疾，衎不奏，弃官去侍
疾，不复有仕宦意。岁馀，父疾不能起，衎亲自掬矢，未
尝少倦。丁父忧，哀毁甚。”

《李沆传》：“沆字太初，父炳为观察支使。沆少好学，器度
宏远。炳尝语人曰：‘此儿异日必至公辅’。”

《王旦传》：旦字子明，父祜尝以百口明符，彦卿无罪，世
多称其阴德。祜手植三槐于庭曰：“吾之后世必有为
三公者。”此其所以志也。旦幼沉默，好学有文，祜器之
曰：“此儿当至公相。”

《向敏中传》：敏中字常之，父瑀，仕汉符离令。性严毅，惟
敏中一子，躬自教督，不假颜色。尝谓其母曰：“大吾门
者，此儿也。”

《陈尧佐传》：尧佐字希元，父省华，字善则。端拱三年，太
宗亲试进士，伯子尧叟登甲科，占谢辞气明辨，太宗顾左右曰：“此谁子？”王沔以省华对，即召省华为太子
中允。尧佐少好学，父授诸子经，其兄未卒业，尧佐窃
听，已成诵。陈抟尝谓其父曰：“君三子皆当将相，惟中
子贵且寿。”后如抟言。尧叟字唐夫，解褐光禄寺丞，直
史馆，与省华同日赐绯。景德中，尧叟掌枢机，弟尧佐
直史馆，尧咨知制诰，与省华同在北省，诸孙任官者
十数人，宗亲登科者又数人，荣盛无比。宾客至，尧叟
兄弟侍立省华侧，客不自安，多引去。尧咨于兄弟中
最为少文，然以气节自任，工隶书，善射，尝以钱为的，
一发贯其中。兄弟同时贵显，时推为盛族。

《薛奎传》：奎字宿艺，绛州正平人。父化光，善数术，尝以
平晋策干太宗行在，召见不用，罢归。适奎始生，抚其
首曰：“是子必至公辅。”

《张观传》：“观字思正，以吏部侍郎兼御史中丞，以父居
业高年多病，请便郡，以观文殿学士知许州，月馀拜
左丞。丁父忧，哀毁过人，既练而卒。赠吏部尚书，谥文
孝。观性至孝，初为秘书郎，其父方为州从事，因上书
愿以官授父。真宗嘉之，以居业为京官。及观贵，居业
繇恩至太府卿。居业尝过洛，嘉其山川风物，曰：‘吾得
老于此足矣’。”观于是买田宅，营林榭，以适其意。蚤起
奉药膳，然后出视事，未尝一日废也。

《李光传》：“光字泰发，童穉不戏弄。父高称曰：‘吾儿云间
鹤，其兴吾门乎’。”

《岳飞传》：飞学射于周同，尽其术，能左右射。同死，朔望
设祭于其家，父义之曰：“汝为时用，其徇国死义乎？”
《綦崇礼传》：崇礼字叔厚，幼颖迈，十岁能作邑人墓铭，
父见大惊曰：“吾家积善之报，其在兹乎。”

《韩肖胄传》：肖胄字似夫，父治守相州，请祠。肖胄因乞
外补，侍疾，诏除直秘阁，知相州，代其父任。陛辞，帝曰：
“先帝诏韩氏世官于相卿父子相代，荣事也。”

《洪咨夔传》：咨夔字舜俞，迁金部员外郎。会诏求直言，
慨然曰：“吾可以尽言悟主矣。”其父见其疏曰：“吾能吃
茄子饭，汝无忧。”

《王应麟传》：应麟字伯厚，知徽州。其父㧑尝守是郡，父
老皆曰：此清白太守子也。摧豪右，省租赋，民大悦。
《和岘传》：岘字晦仁，父凝，晋宰相。岘生之年，适会凝入
翰林，加金紫，知贡举，凝喜曰：“我平生美事，三者并集，
此子宜于我也。”因名之曰“三美。”

㠓字显仁，凝第四子也。生五六岁，凝教之诵《古诗赋》，
一历辄不忘。试令咏物为四句诗，颇有思致，凝叹赏
而奇之，语岘曰：“此儿他日必以文章显，吾老矣，不见，
汝曹善保护之。”

《冯吉传》：“吉字惟一，父道周太师，吉性滑稽，无操行，雅
好琵琶，尤臻其妙，教坊供奉号名手者，亦莫能及。父
常戒令勿习，吉性所好，亦不能改。道欲辱之，因家宴，
令吉奏琵琶为寿，赐以束帛，吉置于肩，左抱琵琶，按
膝再拜，如伶官状，了无怍色，家人皆大笑。”

《蔡攸传》：“攸，京长子也。历宣和殿大学士。与京权势日
相轧，浮薄者复间之，父子各立门户，遂为仇敌。攸别
居赐第，尝诣京，京正与客语，使避之。攸甫入，遽起握
父手为诊视状曰：‘大人脉势舒缓，体中得无有不适
乎’？京曰：‘无之’。攸曰：‘禁中方有公事。即辞去。客窃窥见，
以问京，京曰：‘君固不解此，此儿欲以为吾疾而罢我
也’’。”阅数日，京果致仕。以季弟绦钟爱于京，数请杀之，
帝不许。

《刘子羽传》：“子羽字彦修，建之崇安人，资政殿学士韐
之长子也。宣和末，韐帅浙东，子羽以主管机宜文字
佐其父破睦贼，入主太府太仆簿，迁卫尉丞。韐守真
定，子羽辟从。会金人入，父子相誓死守，金人不能拔
而去，由是知名。”

《路振传》：振字子发，父洵美，事马希果，署连州从事。振
幼颖悟，五岁诵《孝经》《论语》，十岁听讲《阴符》，裁百言而
止。洵美责之，俾终其业。振曰：“百言演道足矣，馀何必
学。”洵美大奇之。

《郑绮传》：有鲍宗岩者，字傅叔，徽州歙人。子寿孙，字子
寿。宋末，盗起里中，宗岩避地山谷间，为贼所得，缚宗
岩树上，将杀之。寿孙拜前愿代父死。宗岩曰：“吾老矣，
仅一子奉先祀，岂可杀之？吾愿自死。”盗两释之。
《慎知礼传》：知礼子从吉，字庆之，祥符八年，权知开封
府。既受命召，戒之曰：“京府浩穰，凡事太速则误，太缓
则滞，惟须酌中耳。请属一无所受。”才数月，有咸平县
民张斌妻卢氏，诉侄质被酒诟悖。张素豪族，质本养
子，而证左明白，质贿于吏。从吉子大理寺丞锐时督
运石塘河，往来咸平，为请于县宰，断复质刘姓，第令
与卢同居。质洎卢迭为讼，县闻于府，从吉命户曹参
军吕楷就县推问。卢之从叔虢略尉昭一赂白金三
百两于楷，楷久不决。卢兄文质又纳钱七十万于从
吉长子大理寺丞钧，钧以其事白从吉而隐其所受。
卢又诣府列诉，即下其事右军巡院。昭一兄澄尝以
手书达钱惟演，云“寄语从吉，事逮钧、锐，请缓之。”从吉
颇疑惧，密请付御史台。即诏御史王奇、直史馆梁固鞫之。狱成，惟演罢翰林学士，楷、钧免官，配隶衡、郢州；
锐、文质皆削一官，澄、昭一并决杖配隶，从吉坐首露
在已发，当赎铜，特削谏议大夫。

《张阐传》：阐字大猷，幼力学，博涉经史，善属文。将命名，
梦神人大书阐字曰：“以是名尔。”父异之，力勉其为学。
《朱熹传》：熹幼颖悟，甫能言，父指天示之曰：“天也。”熹曰：
“天之上何物？”松异之。

《危稹传》：“稹字逢吉，性至孝，父疾，愿捐己算益亲年，疾
寻愈。”

《娄机传》：“机初登第，其父寿戒之曰：‘得官诚可喜，然为
官正自未易尔’。”

《欧阳修传》：“修中子棐，字叔弼，广览强记，能文辞。年十
三时，见修著《鸣蝉赋》，侍侧不去，修抚之曰：‘儿异日能
为吾此赋否’？因书以遗之。修卒，代草遗表。神宗读而
爱之，意修自作也。”

《阎守恭传》：守恭父荣，守恭生而体貌奇伟，荣曰：“是必
当事太平天子，吾无恨矣。”

《蒋偕传》：“偕字齐贤，幼贫有立志。父病，尝刲股以疗。父
愈，诘之曰：‘此岂孝邪？曰：情之所感，实不自知也’。”
《蹇周辅传》：周辅为吏，深文刻核。子序辰，守苏时，以天
宁同。其父忌日，辄于前一日设宴及节日不张乐。序
辰亦有文，善傅会，深文刻核，似其父云。

《张问传》：“问处己廉洁，尝仕鄜延幕府，与种世衡善。父
丧，世衡遗汝州田十顷，辞弗受，使归，未至而世衡卒。
其子古用父治命，亦不纳田，芜秽者三十年。后汝守
请以给学，朝廷命反诸种氏。”

《贾涉传》：“涉字济川，父伟，尝守开江，贻书丞相赵雄，极
论武兴守吴挺之横。他日陛对，又乞裁抑郭棣、郭杲
兵权，孝宗嘉纳，后反为所挤以没。涉弱冠直父冤，不
避寒暑，泣愬十年，至伏书阙下。”

《蔡元定传》：元定字季通，建阳人。生而颖悟，八岁能诗，
日记数千言。父发，博览群书，号牧堂老人，以程氏《语
录》、邵氏《经世》、张氏《正蒙》授元定，曰：“此孔、孟正脉也。”元
定深涵其义。

元定闻朱熹名，往师之。韩𠈁胄设伪学之禁，捕元定
甚急。元定闻之，不辞家即就道。元定杖屦，同其子沈
行三千里，脚为流血，无几微见言面。贻书训诸子曰：
“独行不愧影，独寝不愧衾，勿以吾得罪故。”遂懈。一日
谓沈曰：“可谢客，吾欲安静以还造化旧物。”阅三日卒。
沈从元定谪道州，跋涉数千里，道楚、粤穷僻处，父子
相对，常以理义自怡悦。元定没，徒步护丧以还。有遗
之金而义不可受者，辄谢却之，曰：“吾不忍累先人也。”
《慕容延钊传》：延钊子德丰，字日新，幼聪悟，延钊爱之，
尝曰：“兴吾门者必此子。”

《王景传》：景子廷睿，性骄傲，好夸诞，每言“我当代王景
之子。”闻者咸笑之，因目为王当代。

《侯益传》：益子仁矩，仁矩子延广，父历通、祁、雄三州刺
史，悉以补牙职。仁矩在雄州日，方饮宴，虏数十骑白
昼入州城，居民惊扰。延广引亲信数骑驰出衙门，射
杀其酋长一人，斩首数级，悉禽其馀党。延广持首级
以献，仁矩喜，拊其背曰：“兴吾门者，必汝也。”

《王全斌传》：全斌父事庄宗，为岢岚军使，私畜勇士百
馀人，庄宗疑其有异志，召之惧不敢行。全斌时年十
二，谓其父曰：“此盖疑大人有他图，愿以全斌为质，必
得释。”父从其计，果获全。

《陆九龄传》：“九龄父贺，以学行为里人所宗，生六子。九
龄弟九渊，生三四岁，问其父，天地何所穷际，父笑而
不答，遂深思至忘寝食。”

《秦传序传》：“传序，江宁人，淳化五年，充夔峡巡检使。李
顺之乱，城坏，传序赴火死。传序家寄荆湖间，子奭愬
峡求父尸，溺死。人以为父死于忠，子死于孝。”

《度宗本纪》：帝讳禥，资识内慧，七岁始言，言必合度，理
宗奇之。及在位岁久无子，乃属意托神器焉。理宗家
教甚严，鸡初鸣问安，再鸣回宫，三鸣往会议所参决
庶事，退入讲堂，讲官讲经，次讲史，终日手不释卷。将
晡，复至榻前起居率为常。理宗问今日讲何经，答之
是则赐坐赐茶，否则为之反复剖析，又不通则继以
怒。明日须更复讲。

《李椿传》：“椿字寿翁，父升，进士起家靖康之难。升翼其
父以背受刃，与长子俱卒。”

《钱乙传》：“乙字仲阳，父颖，喜游，一旦东之海上不反，乙
方三岁，母前死，姑嫁吕氏哀而收养之。长乃告以家
世，即泣请往迹寻，凡八九反，积数岁，遂迎父以归，时
已三十年矣。乡人感慨，赋诗咏之。”

《刘锐传》：“锐知文州，嘉熙元年，北兵来攻，拒守两月馀。
锐度不免，集其家人，尽饮以药，皆死。家素有礼法，幼
子同哥才六岁，饮以药，犹下拜受之，左右为之感恸，
锐及其二子自刎死。”

《朱昭传》：“昭字彦明，宣和末，为震武城兵马监押，摄知
城事。金兵内侵，城不可支，昭退坐厅事，召诸校谓之
曰：‘城且破，妻子不可为贼污，幸先戕我家，而背城死战’。众未应，昭幼子戏阶下，遽起手刃之，长子惊视，又
杀之，径领数卒屠其家人，舁尸纳井中。贼登城，昭勒
众接战，中流矢死。”

《史抗传》：“‘抗，济源人，宣和末，为代州沿边安抚副使。金
人围代急，抗夜呼其二子稽古、稽哲谓曰：吾昔语用
事者，雁门控制一道，宜择帅增戍，以谋未形之患。若
使横流，则无所措矣’。言虽切，皆不吾省。今重围既固，
外援不至，吾用六壬术占之，明日城必陷，吾将死事，
汝辈亦勿以妻子为念而负国也。能听吾言，当令家
属自裁，然后同赴义。”二子泣曰：“唯吾父命！”明日城果
破，父子三人突围力战，死于城隅。

《孙益传》：“益知朔宁府，小鞠䩮为边患，遣将致讨。益子
在行间，师无功，益谓子必死。朝廷闻之，恤录其孤甚
厚。其子遣信至益所，报平安，益怒其子不能死，以状
自列，尽上还官所赐，而斩其持书来者。”

《申世宁传》：“世宁，信州铅山人。绍兴六年，潘达兵袭铅
山。父俞年七十，未及出户遇贼，贼意其有藏金，欲杀
之。世宁年未冠，亟引颈愿代父死。贼感其孝，两全之。”
《蔡定传》：“定字元应，越州会稽人。家世微且贫。父革，依
郡狱吏佣书以生资。定使学游乡校，稍稍有称。郡狱
吏一日坐舞文法被系，革以诖误，年七十馀矣，法当”
免系。鞫胥任泽削其籍，年而入之罪，且与狱吏等案
具，府奏上之。方待命于朝，故俱久囚，而革不得独决。
定切痛念父，当耆年，以非辜堕圄，狴誓将身赎，数诣
府号愬，请代坐狱，弗许；请效命于戎行，弗许；请隶五
符为兵，又弗许。定知父终不可赎也，仰而呼曰：“天乎！
将使定坐视父缠徽𬙊乎？父老耄，不应连系佣书，罪
不应与狱吏等，理明矣，而无所云。愬父老而刑定之
生，其何益乎？定图死矣，庶有司哀怜而释父，则虽死
无憾矣。”于是预为志铭其墓，又为状若诣府者，结置
袂间，皆叙陈致死之由，冀其父之必免也。以建炎元
年十二月甲申自赴河死。府帅闻之，惊曰：“真孝立。”命
出革厚为定具棺敛“事，而抚周其家。”

《吕昇传》：“昇，莱州人。父权失明，剖腹探肝，以救父疾。父
复能视，而昇不死。”

《赵与懽传》：“与懽知安吉州，有富民愬幼子，察之非其
本心，姑逮其子付狱。徐廉之，乃二兄强其父析业，与
懽晓以法，开以天理，皆忻然感悟。”

《董槐传》：槐字庭植，濠州定远人，少喜言兵，阴读孙武
曹操之书而曰：使吾得用，将汛扫中土，以还天子。槐
貌甚伟，广颡而丰颐，又美髯，论事慷慨自方。诸葛亮
周瑜父永遇槐严，闻其自方，怒而嘻曰：“不力学，又自
喜大言，此狂生耳，吾弗愿也。”槐心愧，乃益自摧折。学
于永嘉叶师雍，闻辅广者，朱熹之门人，复往从广，广
叹其善学，

《张愈传》：“愈字少愚，宝元初，上书言边事，除试秘书省
校书郎。愿以授父显忠，而隐于家。”

《南安翁传》：“翁大儿于关外鬻，果失税，为关吏所拘送
郡，翁与小儿偕诣庭下，长子当杖，翁恳白郡守曰：‘某
老钝无能，全借此子赡给，若渠不胜杖，则翼日乏食
矣，愿以身代之’。”小儿曰：“大人岂可受杖，某愿代兄。”大
儿又以罪在己，甘心焉。三人争不决，小儿来父耳旁
语，若将有所请，翁叱之，儿必欲前，郡守疑之，呼问所
以，对曰：“大人元系带职正郎，宣和间累典州郡。”翁急
曳其衣使退曰：“‘儿狂妄言’。守询诰敕在否，儿曰：‘见作
一束寘瓮中，埋于山下’。”守立遣吏随儿发取，果得之。
即延翁上坐谢而释其子。次日枉驾访之，室已虚矣。
《张凝传》：凝，沧州无棣人。真宗践祚，迁北作坊使。咸平
初，契丹南侵，凝率所部兵设伏于瀛州西，出其不意，
腹背奋击，挺身陷敌。凝子昭远，年十六从行，即单骑
疾呼突入阵中，掖凝出，左右披靡不敢动。

《呼延赞传》：赞有胆勇，鸷悍轻率，尝言愿死于敌，遍文
其体为“赤心杀贼”字，至于妻孥仆使皆然，诸子耳。后
别刺字曰：“出门忘家为国，临阵忘死为主。”及作破阵
刀、降魔杵，铁折上巾，两旁有刃，皆重十数斤。绛帕首，
乘骓马，服饰诡异，性复鄙诞，不近理。盛冬以水沃孩
幼，冀其长能寒而劲健。其子尝病，赞刲股为羹疗之。
《洪皓传》：“皓字光弼，博文强记。适字景伯，皓长子也。幼
敏悟，日诵三千言。皓使朔方，适年甫十三，能任家事。
以皓出使恩，补修职郎。绍兴十二年，与弟遵同中博
学宏词科。高宗曰：‘父在远方，子能自立，此忠义报也。
宜升擢。遂除敕令所删定官。后三年，弟迈亦中是选。
由是三洪文名满天下’。”

《李渎传》：“渎字河神，淳澹嗜酒，人或勉之，答曰：‘扶羸养
疾，舍此莫可，从吾所好以尽馀年，不亦乐乎。尝语诸
子曰：‘山水足以娱情，苟遇醉而卒，吾之愿也。吾将与
汝永诀，尔辈当常在左右。即设外寝，与诸子同处。一
日忽曰：‘适有人至床下诵诗云：‘行到水穷处，未知天
尽时。言讫不见，吾当逝矣。亟取莹集七十编，洎书画’’’’”
付诸子，促家人置酒。顷之卒。

《李璘传》：“璘，瀛州河间人。晋开运末，契丹犯边，有陈友者，乘乱杀璘父及家属三人。乾德初，璘隶殿前散祗
候，友为军小校，相遇于京师宝积坊北，璘手刃杀友
而不遁去，自言复父。仇案鞫得实，太祖壮而释之。”
《邢神留传》：“神留，深州陆泽人。父超，逋官租，里胥督租，
与超斗，超殴里胥死。神留年十六，诣吏求代父死，州
以”闻，特诏减死，赐里胥万钱为棺敛具。

端拱初，泰州海宁人沈正，父为屯田院衙官，凶暴无
赖，使酒殴平人死。正中涂见父，恐慑述其故，正即号
呼褫衣，就殴其尸。巡警者捕送官，狱具，怡然就，闻者
悲之。

《陈绎传》：“绎以翰林学士知郡州。绎不能肃闺门，子与
妇一夕俱殒于卒伍之手，傲然无惭色。